הוועדה המיוחדת למאבק בנגע הסמים, כנסת 17, פרוטוקול מספר 3, 2006-07-11 12:00

נסים זאב: שלום לכם.

נסים זאב: הנושא היום הוא הנושא של הקשר בין הסמים לטרור וההברחות בעצם בגבול הצפון וגם בחלק הדרומי של מדינת ישראל.

נסים זאב: כמובן שהחלק המרכזי של הסמים זה בגבול הדרומי אבל ביקשנו וגם זה היה עוד לפני שחבר הכנסת הנכבד הציע בהצעה בכנסת הצעה לסדר בנושא רג'ר, אנחנו הבאנו את זה לסדר היום ולכן אני דאגתי שיהיו פה נציגים שיסבירו על הניסיון מצד המערכת לבלום את ההברחות הרבות.

נסים זאב: הכפר הזה הוא מועד לפורענות, מדובר בהיקפים של עשרות בשנה, היקפים מאד גדולים והשליטה שם בעצם בגלל שהאכיפה לא יכולה להתבצע כמו שצריך בגבול בגלל שהמגבלות שיש לאותם חיילים, לאותם שומרים על המשמר בתחום הטרור שזה בעצם העבודה שלהם, אז רק בדרך אגב הם מתבקשים גם לטפל בנושא הסמים, ולכן אחת ההצעות שהצעתי, יכול להיות שזה צריך להיות נדון בועדת חוץ וביטחון, הצעה שאם היה מצב שיכולנו לתת סמכות כפולה רק בנקודות מסוימות שאנחנו יודעים שיש חיל – שוטר אבל לא בהגדרה הזו של חיל – שוטר אלא לתת גם סמכות לחייל שתהיה לו גם סמכות של שוטר, ייתכן שהעבודה וכוח האדם שניצב במקום במקום להעמיד חייל ושוטר שזה קשה למערכת, שזה בעצם מחייב הכפלת כוח האדם, יכולנו לעשות באותה מצבת כוח אדם, באותם אנשים שנמצאים כבר על הגבול עם סמכויות מוגדרות בחוק, יכולנו אולי למנוע את התופעה הנוראה הזאת ואת הקלות הבלתי נסבלת של העברת סמים שבדרך כלל הקשר בין סמים לטרור, אנחנו נשמע את האחראים פה על הנושא, שלפי רשימת המוזמנים בבקשה אני אתחיל קודם כל ממשרד הביטחון, סא"ל אהוד נוסן, מומחה לנושא הזה, כבר שמענו אותו בסיור של ועדת החוץ והביטחון.

אהוד נוסן: צהריים טובים.

אהוד נוסן: אני שייך לפיקוד צפון ואחראי על הכפר רג'ר, לא מפקד הכפר אבל אחראי על עבודת המטה שקשורה בכפר.

אהוד נוסן: הבעיה של הכפר רג'ר התחילה בשנת 2000 כאשר האו"ם סימן כתוצאה מהנסיגה של ישראל, האו"ם סימן מחדש את הגבול ולמעשה קבע שקו הגבול הבינלאומי חוצה את הכפר, זה אפילו לא על בסיס ציר הכניסה לכפר אלא זה על קו די קרוב בכמה מקומות הקו הזה חוצה בתים, ישנו בית שחציו נמצא בלבנון וחציו נמצא בכפר.

יצחק אהרונוביץ': הבעיה התחילה עוד לפני שנת 2000 .

נסים זאב: אתה תוכל לדבר בעניין אבל לפני זה הייתי רוצה לשמוע רקע כדי שנוכל להיכנס לנושא הזה ולכן אתה תדבר אחריו.

אהוד נוסן: בכל מקרה, בשנת 2000 האו"ם סימן את הגבול ונוצר מצב שבו אנחנו נסוגונו מלבנון אבל נותרו תושבים שהם אזרחי מדינת ישראל עם תעודות זהות כחולות שנמצאים בחלק הלבנוני של הכפר והם נכנסים כל יום למדינת ישראל כי שם מתקיימים החיים שלהם.

אהוד נוסן: הם לומדים ברמת הגולן, הם עובדים בכל רחבי הארץ, הם לומדים במוסדות אקדמיים ומטבע הדברים לא יכולנו לסגור בגדר את לא את החלק הצפוני, ניסינו להקים כזו גדר והחיזבאללה הרס אותה ולא מדרום כי עדיין התושבים צריכים להיכנס לתוך ישראל.

אהוד נוסן: בשנת 2001 בנינו גדר מדרום, על אף התנגדות התושבים, כולל בג"צ והסברנו את זה באיום ובפירצה שקיימת ויש פתח בגדר מול הכניסה לכפר ובעצם גם התושבים של הכפר שגרים בתוך שטח ישראל בדרום וגם תושבי הכפר שגרים בצפון, חייבים לצאת דרך אותו פתח אחד בגדר ואז מתאפשרת איזה בקרה כלשהי ובנקודה הזאת, בכניסה לכפר הקמנו מנגנון של בידוק, למעשה אנחנו הולכים ומשחררים אותו עם השנים, היום בנסיגה הזאת.

נסים זאב: חוץ מהפתח הזה ישנה אפשרות למעברים נוספים?

אהוד נוסן: אני מעריך שלא, ניתן לגנוב את הגדר תיאורטית כפי שניתן לגנוב כל גדר אחרת לאורך הגבול אבל אנחנו צופים אותה ביום ובלילה באמצעים די טובים ואין לנו אינדיקציות שכך זה נעשה.

אהוד נוסן: ייתכן אגב תיאורטית שבמצב אחר ניתן להשליך תיק מעבר לגדר ולבוא לאסוף אותו כיוון שאנחנו סגרנו את הצד הישראלי של הגדר והחלטנו על שטח צבאי סגור אני לא חושב שזה הערוץ המרכזי.

אהוד נוסן: אין להם צורך להתאמץ נורא, אם הם רוצים הם יכולים להעביר את הסמים דרך הכניסה לכפר כפי שאני תכף אסביר.

אהוד נוסן: בכל אופן נוצר מצב שכל יום יש תנועה של מאות אנשים שנכנסים בבוקר וחוזרים בערב דרך השער של הגדר והם נגישים תיאורטית גם אל החלק הצפוני וגם אל סוחרי סמים שיכולים להגיע לחלק הצפוני ומשם להעביר סמים.

אהוד נוסן: האמת שהבעיה שמטרידה את משרד הביטחון היא לאו דווקא הסמים.

אהוד נוסן: אני חייב להגיד את זה כי מלחמה בסמים היא בראש ובראשונה אחריות של משטרת ישראל וגם להבנתי הם עושים את זה.

אהוד נוסן: אני לא אפרט במקום נציג המשטרה מה הם עושים, הם עושים את זה והם עושים את זה בשיתוף פעולה טוב אתנו.

אהוד נוסן: אותנו מטריד הפירצה בהיבטים של הברחת אמל"ח אפשרית, בהיבטים של העברת מודיעין ובעיקר בהיבטים של חטיפה.

אהוד נוסן: קל מאד יהיה לחטוף חייל, להעביר אותו דרך הפירצה ומשם להעביר אותו ללבנון.

אהוד נוסן: מכיוון שזה נתפס בעינינו איום מרכזי לאור האירועים בדרום, אז אנחנו מקיימים שם משנת 2000 בקרה על העניין הזה.

אהוד נוסן: יש שם חיילים ויש שם שוטרים ובודקים את הזהות של כל הנכנסים וכל היוצאים, גם תושבי הכפר, גם האנשים הקבועים, גם האנשים שנותני שירותים באופן קבוע.

אהוד נוסן: כל אדם נבדקת זהותו ומאומתת זהותו מול מסוף משטרתי שנמצא שם, אם יש אדם שהוא חשוד בכל דבר, אם זה בעבירה ביטחונית או עבירה פלילית אז תופסים אותו ובודקים אותו וכל אדם נבדק.

אהוד נוסן: חפציו לא תמיד נבדקים, אני אסביר, בואו נניח שנכנס אוטו של תושב הכפר מתוך הכפר לתוך ישראל.

אהוד נוסן: אנחנו מאמתים את הזהות שלו, אנחנו פותחים בגז', אנחנו מחטטים קצת בחפצים.

אהוד נוסן: זו בדיקה שדי דומה לקניונים, קצת יותר מחמירה ממה שיש בקניון.

אהוד נוסן: למצוא אמל"ח, למצוא תיק חשוד, אם יש לנו מידע על האיש אז אנחנו בודקים.

אהוד נוסן: אם הוא מאד מאד מתאמץ יש סיכוי שהוא יצליח אבל אנחנו מפעילים עוד אמצעים.

אהוד נוסן: אמצעי אחד זו הבדיקה שעושה השוטר, הוא בדוק את הזהות של האדם ומאמת אותה אל מול המסוף, אם יש לאדם רקע או עבר או אם הוא דרוש לחקירה, הוא בודק את האנשים לראות שלא נכנסו אנשים נוספים, יש לנו כלב סמים, הוא פועל במעבר כמעט מדי יום, זה לא תמיד היה ככה.

אהוד נוסן: כלב הסמים התחיל לעבוד במעבר בצורה הרבה יותר דחופה מאז שהיתה ישיבה בין מפקד המחוז הצפוני של המשטרה לאלוף הפיקוד וסוכם על הגברת העיסוק של המשטרה בכפר מעבר לשוטרים שנמצאים שם באופן קבוע.

אהוד נוסן: אז מגיע מדי פעם כלב סמים, הוא מגיע בשעות לא קבועות, לפעמים בבוקר, לפעמים אחרי הצהריים ואני חייב להגיד שמאז שהכלב הגיע בצורה סדירה עוד לא נתפסו סמים למיטב ידיעתי.

אהוד נוסן: תפיסות סמים בנקודה יכול להיות שהם מזהים מתוך הכפר שיש כלב ואז הם אומרים למישהו, עכשיו אל תצא, תחכה שהכלב יעבור.

אהוד נוסן: הכלב לא נמצא שם 24 שעות ביממה.

אהוד נוסן: יש גם טכניקות לעבור את הכלב.

אהוד נוסן: הכלב לא נסתר, בדקנו האם יש טכנולוגיה שיודעת להריח, עדיין לא מצאנו טכנולוגיה כזאת ואת כל זה גם המהנדסים של הצבא למיטב ידיעתי גם במשטרה, אם היה כזה פטנט אז גם המשטרה היתה מפעילה אותו.

יצחק אהרונוביץ': היכולת של הכלב לפעול היא בשעות מוגבלות.

יצחק אהרונוביץ': הוא לא יכול לעבוד מספר שעות בטח בתנאי מזג אוויר מסוימים.

אהוד נוסן: יש עוד אמצעים, אנחנו מפעילים כלב חנ"פ זה כלב שיש לצבא, כלב סמים אנחנו מקבלים מהמשטרה כי לצבא אין כלב סמים.

אהוד נוסן: כלב חנ"פ אנחנו מביאים מדי פעם את הכלב של החבלנים המשטרתיים אבל בעיקר את הכלב הצבאי.

אהוד נוסן: הוא נוכח יותר שעות והוא מרחרח חומרים שחשודים כחומר נפץ וגם כלב כזה לדעתי ניתן לעקוף עם כל מיני אמצעים.

אהוד נוסן: אנחנו עושים מדי פעם בדיקות של חבלנים, זאת אומרת, זה גם על בסיס אקראי, כל רכב עשירי למשל, אנחנו בודקים אותו אקראית, מפשיטים אותו אבל בעיקר על בסיס התרעה או מידע או דברים כאלה.

אהוד נוסן: יש אוטובוסים, תלמידים למשל שיוצאים כל בוקר לתיכון ברמת הגולן.

אהוד נוסן: בגדול אנחנו בודקים את כולם כי אנחנו מבינים שגם היום של החטיפה מחייב שנבדוק את כולם אבל באמת באמת הבדיקה היא לא מושלמת.

אהוד נוסן: נכנסת אישה שלבושה כאישה מסורתית, יש לנו שוטרים וחיילים, אין לנו שם שוטרות בגלל האיום, אם יתעורר חשד אצל השוטרים אז הם יגידו לגברת תעצרי ויקראו לשוטרת מתחנת קריית שמונה.

אהוד נוסן: זה קורה אחת לזמן.

אהוד נוסן: אבל זה לא דרך קבע.

אהוד נוסן: זה באופן כללי טיב הבידוק שנעשה בכניסה לכפר.

נסים זאב: אז בעצם אתה אומר שבנשים בכלל לא חושדים.

אהוד נוסן: לא אמרתי שאנחנו לא חושדים, ממש לא.

אהוד נוסן: אנחנו בודקים את הזהות של כל אישה.

נסים זאב: הזהות לא אומרת לי כלום.

נסים זאב: בעצם אפשר תמיד להשתמש באנשים תמימים שמעולם לא היה להם עבר והם לא נמצאים ברשימות של המשטרה ושל הצבא.

נסים זאב: השאלה אם יש לנו את הכלים ואת האמצעים וזו בדיוק השאלה, 24 שעות במהלך היום, במהלך רוב הציבור כאלף אנשים עוברים מדי יום ביומו, האם יש לנו בקרה כדי למנוע, כדי לעצור, כדי לבדוק עד תום באופן רציני כמו במקביל לאמצעים שיש לפחות בשדה התעופה.

אהוד נוסן: אני מציע להעביר את רשות הדיבור לנציג המשטרה .

נסים זאב: אבל הייתי רוצה קודם כל ברשותך, חבר הכנסת יש לו הרבה מה להוסיף כי הוא דיבר בנושא הזה בכנסת ואנחנו גם מתייחסים להצעת הסדר שלו.

יצחק אהרונוביץ': אדוני היושב ראש, חברי חבריי הכנסת, מכובדיי, אני העליתי את זה כהצעה דחופה לסדר היום לאחר דיון עם חברת הכנסת לימור לבנת שבאמת אנחנו תוך כדי הסיור בועדת החוץ והביטחון נחשפנו לזה.

יצחק אהרונוביץ': אותי זה לא הפתיע, זה הפתיע מספר חברים אך אותי זה לא הפתיע, כאשר המשפט שאמר אלוף הפיקוד ש- 80 אחוז מהברחות הסמים בגבול הלבנון הן דרך הכפר רג'ר .

יצחק אהרונוביץ': ואני מכיר את הכפר, ביקרתי שם לא אחת ואני מכיר את הבעייתיות שם ואני לא נכנס לחלק הפוליטי מדיני, יש בעיה, סוגייה שלא כרגע.

יצחק אהרונוביץ': כרגע אנחנו מדברים על נושא הסמים.

יצחק אהרונוביץ': מדאיג אותי מאד מאד המשפט שאמר סגן אלוף אהוד, את צה"ל לא מעניין הסמים או פחות מעניין, מעניין אותנו האמל"ח.

יצחק אהרונוביץ': אין לי טענה ואני לא מחפש אשמים פה.

יצחק אהרונוביץ': אני מודאג כהורה לילדים שמחר בוקר מקבלים את הסם.

יצחק אהרונוביץ': אני מציג את הדברים בצורה הכי ברורה.

יצחק אהרונוביץ': כאשר חודרים מינימום 100 ק"ג חשיש, עוד מעט נשמע את ר' מפלג סמים בימ"ר צפון שנמצא אתנו פה וכאשר מדברים על בין 5 ל- 10 טון של חשיש מגבול הלבנון בידיעה.

יצחק אהרונוביץ': אותי יותר מדאיג שבידיעת צה"ל, משטרת ישראל, ממשלת ישראל, מחדירים קרוב ל- 10 טון סמים, חשיש מגבול הלבנון ומהכפר רג'ר בידיעה כאשר במחיר התוצאה הסם הזה מגיע בסופו של דבר לילדים, לכל תושבי מדינת ישראל.

יצחק אהרונוביץ': בואו נקרא לילד בשמו, להרעיל את המדינה.

יצחק אהרונוביץ': צריך לקרוא לילד בשמו, מה לעשות?

יצחק אהרונוביץ': זאת תופעה שצריך לעצור אותה.

יצחק אהרונוביץ': מתחיל פה נושא הויכוח שאני גם מכיר אותו, הייתי כמה ימים בצד של הכחולים.

יצחק אהרונוביץ': הויכוח של מי עושה מה, מה תחומי האחריות בעיני זה לא מדאיג.

יצחק אהרונוביץ': מאחר והתופעה היא קיימת אני אומר שצה"ל והמשטרה ישבו ויתנו את הפתרון כמו לכל מעבר בינלאומי.

יצחק אהרונוביץ': במעברים בינלאומיים גם בגבולות גם באירופה וגם במדינת ישראל, כל מי שנכנס ברכבו או בגופו צריך להיבדק.

יצחק אהרונוביץ': מאחר ואנחנו יודעים שזה המעבר, מעבר הסמים הראשי של מדינת ישראל בגבול הלבנון צריך לעשות את הבדיקות.

יצחק אהרונוביץ': אני שומע שיש פה כלב ואני שומע שמפעילים אמצעים, אני אומר לכם, אין כלום.

יצחק אהרונוביץ': לכלב הזה אחרי שעה או שעתיים הוא מתעלף מהסמים ומהחשיש.

יצחק אהרונוביץ': הוא לא קיים.

יצחק אהרונוביץ': שלא יגידו לך, רק מהחשיש הוא מתעלף ומהחום.

יצחק אהרונוביץ': לא קיים שום אמצעי, ופה צריך להגיד, רבותיי, צה"ל ומשטרה, תשבו מחר בבוקר, תגיעו להסכמה מי עושה מה.

יצחק אהרונוביץ': מבחינתי תשאלו אותי מי אנשי המקצוע, משטרה.

יצחק אהרונוביץ': הם יודעים לעשות את זה, הם עשו את זה והם יודעים לעבוד.

יצחק אהרונוביץ': יבואו ויגידו מאיפה מקורות כוח אדם?

יצחק אהרונוביץ': יבוא הצבא ויגיד, רבותיי, קחו 10 תקנים, קחו 20 תקנים, תבנו מערך כזה או אחר עם טכנולוגיה, עם אנשים, ותתנו את המענה כמו כל מעבר.

יצחק אהרונוביץ': עצם זה שבמחיר התוצאה חודרים 50 טונות או 20 טונות חשיש זה גרוע.

יצחק אהרונוביץ': אנחנו לא יכולים להמשיך עם הקו הזה.

יצחק אהרונוביץ': ולכן זה עלה, אני מציף את הבעיה ואני באמת רוצה לשמוע שיש פתרון.

נסים זאב: בעצם אתה אומר שהמשטרה לא נושאת באחריות.

יצחק אהרונוביץ': בודאי, האחריות היא של הצבא.

יצחק אהרונוביץ': מאחר והצבא הוא אחראי על המעבר.

יצחק אהרונוביץ': זה לאורך שנים.

נסים זאב: אני חשוב שצריך לתת למשטרה לומר את דברה מכיוון שיש כאן איזה שהיא אשמה חמורה כלפי המשטרה.

יצחק אהרונוביץ': לא, לא, אין האשמות.

יצחק אהרונוביץ': לא האשמתי.

נסים זאב: אתה אומר שתחום האחריות הוא של המשטרה.

יצחק אהרונוביץ': לא, האחריות על השטח היא של הצבא.

יצחק אהרונוביץ': הצבא אחראי על השטח, על הכפר והמשטרה יודעת לעשות את הטיפול הכי טוב במעברים.

יצחק אהרונוביץ': צריך לעשות איחוד כוחות, לתת את הפתרון המכסימלי.

לימור לבנת: אנחנו באמת היינו שם ושם הנושא עלה, בדיוק בנקודה הזאת ואנחנו שמענו מפי אלוף הפיקוד את אותה תופעה ואותה בעיה מזעזעת של חדירת סמים.

לימור לבנת: 80 אחוז מהסמים מהצפון, דרך גבול הצפון ודרך הכפר רג'ר.

לימור לבנת: אז חבר הכנסת לא הזדעזע, הוא הכיר את התופעה מקודם, אני מודה שאני לא הכרתי אותה קודם ותוך כדי שיחה בינינו חשבנו שצריך להעלות אותה במהירות כאן.

לימור לבנת: הבעיה היא ובלי להאשים אף אחד, כי לא מדובר כאן בהאשמה חלילה אלא בצורך לפתור את הבעיה.

לימור לבנת: ולכן אנחנו יושבים כאן היום .

לימור לבנת: שכנראה זה נופל בין הכיסאות.

לימור לבנת: צה"ל אחראי על המקום, המשטרה אחראית לתפיסת סמים ואיפה שהוא באמצע לכן כנראה עד היום לא נמצא פתרון.

לימור לבנת: וברור לגמרי, אנחנו נשמע תכף את הדוברים כולם כי הרצון הוא למצוא את הפתרון, צריך לראות איך באמת פותרים ורק מהדברים שעלו כאן כרגע, מהדברים של סגן אלוף אהוד.

לימור לבנת: כרגע רק ממה ששמענו ברור שיש כלב אחד והוא לא מצליח לפתור את הבעיה, שאין שם שוטרות או חיילות שיכולות לבדוק את הנשים שיוצאות מן הכפר, אלה דברים אלמנטריים מאד מאד בסיסיים שאני מניחה שבאמצעים מאד פשוטים ניתן למצוא להם את הפתרונות.

לימור לבנת: אבל אני אומרת את זה כאן גם כשרת חינוך לשעבר, יש כאן ממש תופעה קשה ביותר מנסים להתמודד אתה יום יום.

לימור לבנת: אנחנו מתמודדים יום יום מול נוער שמרעילים אותו ומסממים אותו כל יום.

לימור לבנת: אז אנחנו מתמודדים עם הנוער כדי לנסות ולמנוע ממנו אבל האספקה השוטפת, היומיומית בכמויות אדירות, אותה צריך לעצור.

לימור לבנת: אז מצד אחד אנחנו צריכים לסתום את החור הזה שממנו יש אספקה שוטפת של סמים, וכמובן להתמודד מול הנוער, מול הצעירים.

לימור לבנת: את שני הדברים צריך לעשות ואם יש לנו כאן

לימור לבנת: חור שאנחנו יודעים בדיוק איפה הוא, בואו נסתום אותו, זו מטלה וחובה שלנו ראשונה במעלה.

נסים זאב: בסדר.

נסים זאב: הייתי רוצה לאפשר לניצב משנה אבשלום לומר את דברו.

נסים זאב: אבל מצד המשטרה.

נסים זאב: רק במשפט אחד אני רוצה לומר, יש מפשט שאומר, פני הדור כפני הכלב, זה דור שזקוק להרבה כלבים כדי לשמור על המדינה.

נסים זאב: אבל בבקשה אדוני.

אבי אלגריסי: קודם כל לגבי הסוגיה של השטח והאחריות.

אבי אלגריסי: מאחר וכל הנושא הזה של הכפר קיבל חסות גם של אלוף פיקוד הצפון, גם של מפקד המחוז והתקיימו ישיבות משותפות.

אבי אלגריסי: הוקם גם דסק משותף לכפר עצמו שהוא משטרה וצבא ביחד, שיתוף הפעולה הוא מעולה.

אבי אלגריסי: זה לא שיש פה איזה נתק ויש איזה בריחה מאחריות של מישהו מהצדדים.

אבי אלגריסי: העבודה היא משותפת, היא עבודה יומיומית.

אבי אלגריסי: אני לא יכול להתקרב לגדר אם אין לי אישו ר מהצבא להתקרב.

אבי אלגריסי: צריך להבין שמשטרה על מנת שהיא תלך לפעול ולעבוד בסמוך לגדר, היא צריכה לקבל אישור מהצבא.

אבי אלגריסי: זה מול התרעות קיימות, מול כוונות לחטיפת חיילים או אנשי כוחות ביטחון.

אבי אלגריסי: הבעיה בכפר זה לא כשאנחנו נמצאים והצבא נמצא.

אבי אלגריסי: הבעיה בכפר זה שעולה רמת הכוננות ומוציאים את המחסום משם ומחזיקים אותו עד לצומת הטנק שזה מרחק של בערך קילומטר וחצי או שניים מהמקום המקורי שלו ואז אין מחסום, אין ביקורת, הביקורת נמצאת במרחק של כ- 2 ק"מ מהכפר.

אבי אלגריסי: כל השטח בין הכניסה לכפר עד למחסום, לא מונעים כניסה מהכפר.

נסים זאב: אני רק רוצה להבין.

נסים זאב: המשטרה נגיד שהיא חוזרת כ- 2 ק"מ אחורה אבל באותו גבול, באותו פתח מרכזי, הצבא נמצא והצבא היה בעצם עושה את עבודתכם, המשיך לעשות והרי שהיה אפשר למנוע את הברחת הסמים.

אבי אלגריסי: העבודה נעשית במשותף.

אבי אלגריסי: צריך להבין שברגע שישנה התרעה והמחסום מתפרק, עובר מהמקום שהוא נמצא מרחק של קילומטר וחצי או שניים למקום אחר, השטח הזה נשאר פרוץ.

אבי אלגריסי: כלי רכב עדיין יוצאים את הכפר ונכנסים לכפר.

אבי אלגריסי: מבחינתם הכוננות היא לא פוגעת בהם.

אבי אלגריסי: היא פוגעת בחיי כוחות הביטחון שעובדים במקום.

אבי אלגריסי: בתוך השטח הזה תושב בכפר שיוצא מסליק את הסמים שהוא הוציא איתו בתוך אותם קילומטר וחצי או שניים ורק שהמחסום חוזר למקומו הקודם הוא מסמן את המקומות ומי שצריך לקחת את הסמים לוקח.

לימור לבנת: אבל גם שמחסום נמצא שם, הרי לא נעשית בדיקה מספקת של הברחת סמים.

לימור לבנת: הרי על זה דיברנו.

לימור לבנת: גם כשהמחסום במקומו.

אבי אלגריסי: המשטרה הקצתה 10 תקנים לטובת המחסום הזה, הוא מאוייש על ידי שוטרים 24 שעות ביממה.

אבי אלגריסי: בישיבה הוחלט גם על הקמת רמפה במקום שתאפשר לחבלנים לעשות בדיקה יסודית ומדוקדקת לפרק רכב לגורמים.

אבי אלגריסי: בעבר כבר נתפסו מבריחי סמים כשזה בתוך רהיטים, ציוד אספקה אחר שנכנס ויצא מהכפר.

אבי אלגריסי: צריך להבין שהתנועה שם היא תנועה ערה.

אבי אלגריסי: יוצאים אוטובוסים של תלמידים ולא ממש ניתן לעצור את החיים ולקחת אוטובוס עם תלמידים ולפרק אותו.

לימור לבנת: כשהיינו בצפון הבנו שההברחות מתבצעות גם באמצעות תלמידים.

לימור לבנת: הבנו שזה קורה כל הזמן וזה נאמר לנו בצורה הכי מפורטת ומפורשת.

לימור לבנת: שאלנו קודם על שוטרות כדי לבדוק נשים.

לימור לבנת: זאת אומרת, גם כשהמחסום נמצא במקומו, אין מספיק כוח אדם, כלבים, נשים.

אבי אלגריסי: הוא לא בעיה לסוגיה הזאת.

אבי אלגריסי: הבעיה פה שכשמשטרה וגם כצבא אין אפשרות, אין גישה לחלק הצפוני של הכפר.

אבי אלגריסי: זאת אומרת, בתהליך של חיפושים ומעצרים היינו תופסים הרבה יותר.

נסים זאב: אני רוצה לחזור על שאלה שהעליתי בתחילת הדיון.

נסים זאב: אם לאלה שעומדים בגבול היה סמכות של שוטר, אתה חושב שיכולתם יותר בשיתוף פעולה כמובן, למצוא יותר מבריחים.

אבי אלגריסי: מה שאתה אומר קיים.

נסים זאב: כן, אבל הם מוגבלים בעבודתם.

איתן גורני: אדוני היושב ראש, יש שם את משמר הגבול.

יצחק אהרונוביץ': אין שום משמר הגבול.

איתן גורני: אני אומר שכמו שהיתה לנו התקדמות בגבול הדרום שהציבו שם כוחות של משמר הגבול, אולי הפתרון הוא להציב גם כוח של משמר הגבול באזור ההוא שיהיו להם סמכויות של שוטר וחייל .

יצחק אהרונוביץ': רק באמת הבהרה כי אני מכיר את סא"ל אלגריסי והוא בסדר ואני מכיר את החומר ואני אומר, רבותיי, אני אגיד לכם מה- 1.1 ועד היום כמה ימי כוננות יצאתם בגלל כוננות שאסור לכם להיות, אני מבקש את הנתונים האלה ואני לא אמצא הרבה ימים כאלה.

יצחק אהרונוביץ': שניים, כרגע אם יש יציאה של המשטרה, לטעמי היא לא צריכה לצאת כי מדברים פה על סמים ואם יש גם אנשי הימ"ר ואנשי הסמים הם מיומנים לתת את הפתרון.

יצחק אהרונוביץ': הם חייבים לשים את החגור ואת השכפ"ץ ואת הקסדה ושיתנו את המענה ושלא יעזבו כמו שלא עוזבים אף חייל לא עוזב.

חיים אליהו: לגבי הדברים של חבר הכנסת אהרונוביץ.

חיים אליהו: מתוך דבריך, מה שאתה אמרת אני מבין שאתה ממקד שרוב ההברחות נעשות באותו הזמן שזזים מהעמדה הרגילה.

יצחק אהרונוביץ': אני נותן את זה כאופציה נוספת וקלה יותר למרווח פעולה.

יצחק אהרונוביץ': נגיד שמי שנותן חסות למבריחי הסמים האלה זה החיזבאללה, זה ארגוני מודיעין אחרים של סוריה ושל לבנון, מה שמשכלל את שיטות ההרחה.

יצחק אהרונוביץ': זה לא נעשה בצורה פרטיזנית, זה כבר לא זריקות כמו שהיה בעבר.

יצחק אהרונוביץ': זה שיטות הסלקה מתוחכמות, זה לא בדיוק לפרט פה את כל שיטות ההסלקה אבל השיטות הן מאד מתוחכמות וקשה מאד לעלות על זה.

אבי אלגריסי: כל הזדמנות מנוצלת.

יצחק אהרונוביץ': יש פירצה אחת, שער אחד, הכל ממוקד.

יצחק אהרונוביץ': ואם הם יהיו שם ויגידו להם, רבותיי, יש לכם 20 תקנים ולא 10 תקנים, ומחר יש לכם אמצעים ויש לכם את הכל, הוא יבנה את המערך הכי טוב שיכול להיות.

יצחק אהרונוביץ': פה הויכוח וצריך לשים את האצבע.

לימור לבנת: שער כניסה אחד, שער כניסה דרומי.

לימור לבנת: זה הכל.

נסים זאב: אז בשביל זה שאלתי בתחילת הדיון האם ההברחות הן רק דרך כניסה אחת או יש עוד כניסות שדרכן מבריחים שזה לאו דווקא בכניסה הראשית.

נסים זאב: אז זה לא בטוח, זה לא חד משמעי.

יצחק אהרונוביץ': זה חד משמעי, אדוני היושב ראש.

יצחק אהרונוביץ': שער אחד, מקום אחד, בדיקה אחת, מקום שאפשר לעשות הכל כדי לעצור את ההברחה.

יצחק אהרונוביץ': אם זה מה שקורה אז נכשלנו בתוצאה.

נסים זאב: אני מבקש לא להפריע, נמשיך בדיון.

נסים זאב: יש פה מספר דוברים ואני רוצה לשמוע את כולם.

אבי אלגריסי: מתחילת השנה נתקבלו כ- 200 ידיעות על הברחות סמים.

אבי אלגריסי: בממוצע כל יום עובר מלבנון לכפר בין 25 ל- 40 ק"ג חשיש.

אבי אלגריסי: בעבר הרבה מאד אירועים עברו דרך גבול הלבנון וגם דרך הכפר, פעילות של הצבא לאורך הגדר, כוננויות, פשעים שנובעים כתוצאה ממצב ביטחוני, פיצלו את מבריחי הסמים, היקשו עליהם, היום הכפר הוכר כמקום מאד נוח למבריחים וקצת נדידה דרומה לכיוון גבול ירדן שהוא גבול של שלום עם אפשרויות יותר נוחות.

לימור לבנת: אז אין הברחת הירואין היום?

אבי אלגריסי: יש הברחת הירואין, מחיר החשיש גם עלה כך ששווה להתעסק בזה, גם הדרישה לחשיש גדולה יותר.

נסים זאב: זה נכון בגלל שרוצים לקחת סיכון בתפיסתם לכן מבריחים חשיש מאשר סמים אחרים ?

אבי אלגריסי: כמות קטנה יותר של הירואין מניבה הרבה יותר כסף כך שהסיכון הוא הרבה יותר קטן.

אבי אלגריסי: צריך להבין שעל אותה פלטפורמה של הברחת סמים מבריחים אמל"ח, על אותה פלטפורמה מגייסים אנשי מודיעים לחיזבאללה, לסורים וללבנונים וזה דברים שאנחנו יודעים מידיעות מודיעיניות.

אבי אלגריסי: כמויות הידיעות הן גדולות.

אבי אלגריסי: אותו חומר שמגיע לכפר לא נשאר בכפר, הוא יוצא אלינו, הוא יוצא אלינו בדרכים שונות.

אבי אלגריסי: הוא יוצא דרך הגדר, הוא יוצא במעברים נסתרים, הוא יוצא דרך הסלקות כאלה ואחרות ואנחנו לא נתעלם ונגיד שיש גם שיתוף פעולה של גורמים שלנו בהברחות סמים, יש פה גם מתוך הסקירה שיוצאת שמות של אנשים.

אבי אלגריסי: לחדד רק את העניין של הקשר בין סמים לחיזבאללה בין מבריחי הסמים והחיזבאללה.

אבי אלגריסי: היום מבריח סמים לא יכול לפעול אם הוא לא מקבל אישור מהחיזבאללה לפעול בגזרה.

אבי אלגריסי: ובעסקת השבויים האחרונה שהיתה מול לבנון הם דרשו לקבל סוחרי סמים שהיו עצורים בארץ אצלנו וזה סוחרי סמים גדולים שהם אנשים שלהם שמשרתים אותם.

אבי אלגריסי: על הפלטפורמה הזאת מגייסים סוחרים ומקורות, על הפלטפורמה הזאת עושים הרבה מאד כסף, מממנים את כל נושא הטרור והם חיים מזה.

אבי אלגריסי: ולכן חשוב להם להרעיל פה כמה שיותר, לעשות הרבה מאד כסף, לממן את עצמם ומהבחינה המודיעינית ככל שיהיו להם יותר נקודות אחיזה ככה הם יהיו חזקים יותר.

אבי אלגריסי: וראינו עם המשפטים האחרונים לגבי העברות מידע.

נסים זאב: הקשר הוא רק עם החיזבאללה?

אבי אלגריסי: הקשר הוא עם החיזבאללה, המודיעין הסורי והמודיעין הלבנוני.

אבי אלגריסי: ואנחנו יודעים מה החלוקה ומי עובד מול מי.

אבי אלגריסי: באחד המקרים האחרונים של אדם שלא ממש רכש את אמונם של החיזבאללה אז הוא הצהיר שהוא יחטוף חייל על מנת לרכוש את אמונם וזה דבר לכשעצמו מעלה את רמת הכוננות.

אבי אלגריסי: הבעיה שאין לנו נגישות לחלק הצפוני של הכפר, בתוך החלק הצפוני על גדות החצבני ניתן לעשות מה שרוצים.

אבי אלגריסי: אנחנו יודעים כל יום על ההברחות , אין לנו דרך לפעול בתוך המקום הזה.

אבי אלגריסי: לא הצבא נכנס לשם ולא אנחנו נכנסים לשם.

אבי אלגריסי: מהשלב שהסם נכנס הם יש להם את הזמן, הם לא מוגבלים בזמן בשיטות ההסלקה מתי להסליק איפה ואיך להעביר את זה והשיטות מאד מגוונות.

אבי אלגריסי: על זה עובדים.

אבי אלגריסי: המחסום הזה שנמצא בכניסה לכפר זה לא נכון להגיד שזו הדרך היחידה להחדרת סמים.

אבי אלגריסי: יש גדר ויש גם לכל אורך לבנון ועדיים מבריחים.

אבי אלגריסי: מבריחים דרך הגדר ודרך פתחים נוספים, השיטות מאד מגוונות, לא ניתן לכסות את כל השיטות.

אבי אלגריסי: ניתן לעשות יותר בהתאם למידת כוח האדם ולמידת ההשקעה במקום ואני מאמין שנוכל גם לתת יותר בעניין הזה.

נסים זאב: מה ההערכה שלך כדי לבלום את ההברחה?

נסים זאב: האם זה רק תלוי בכוח אדם כפי שאתה לא פוחד לומר?

אבי אלגריסי: זה קשור בכוח אדם, זה קשור באמצעים, זה קשור בעד כמה מפנים משאבים לטובת העניין הזה כי זה לא סוד שאם יש משפחת פשע שמטרידה קצת אצלנו בתחום המחוז הצפוני ויש השלכות רימונים ברחובות ויש ירי לעבר בתי קזינו ומועדונים, אז קצת מסיתים את העבודה לטובת העניין הזה אבל זה באופן טבעי שמרכזים כוח מול גודל המשימה.

אבי אלגריסי: צריך להשקיע יותר בתחום הזה, צריך להגדיל את הסדכ"ים שיעבדו שם, צריך לאחד כוחות.

אבי אלגריסי: כמויות הסמים שמוברחות מול ידיעות שיש לנו משנה שעברה זה כ- 7 טון בשנה בעדויות כתובות ובמבצעים שעשה ימ"ר צפון, בעדויות כתובות של אנשים שהבריחו כ- 25 עד 30 ק"ג בכל שבוע, זה במבצע אחד ארוך שנעשה.

אבי אלגריסי: זה מגיע ל- 14 טון בשנה וזה רק מהכפר.

נסים זאב: בפרוטוקול מוצהר 18 טון.

נסים זאב: אני מודה לך אדוני.

חיים אליהו: אני רק כדי לחדד את דברי חברי מהצפון, תפקידי הוא ר' מדור סמים במטה הארצי ואני יותר אחראי על כל התיאום של הפעילויות המבצעיות שמתנהלות בארץ ובחו"ל, רק לחדד את האומדנים מבחינת התפיסות, אז אנחנו ראינו איזה שהיא ירידה בתפר הזה בסוגי הסמים שנתפסים שמגיעים מלבנון ארצה.

חיים אליהו: יותר קל להבריח סמים בגבולות של שלום.

חיים אליהו: אם אנחנו לוקחים את הגבול הירדני ואת הגבול של מצרים אז הגבולות האלה, המסות הגדולות יותר של סמים עוברות דרך הגבולות האלה, בעיקר ירדן ובעיקר מצרים.

חיים אליהו: אם אנחנו מחברים את זה לטרור אז כמובן שזה מתחבר לטרור גלובלי שיושב כמה מקומות בעולם, אם אנחנו לוקחים את דרום אמריקה, אירופה, גם לשם מגיעים הארגונים האלה וגם שם הם מממנים החדרות סמים לאירופה ולישראל.

חיים אליהו: אנחנו יודעים את זה ממבצעים משותפים שאנחנו מנהלים בחו"ל ואנחנו יודעים את זה מחקירות שמתנהלות, שהטרור לא פסח על התשתיות, על הפלטפורמות ועל השיטות ההברחה האלה כי הן מתאימות לכל דבר ונושא ועניין.

חיים אליהו: אם על פלטפורמה כזאת אתה מעביר סם אז אתה מעביר גם טבק, אתה מעביר גם נשים, אתה מעביר גם אמל"ח ואתה מעביר גם חטופים.

חיים אליהו: זה מצריך תעשייה, זה מצריך איזה שהיא התמחות שכל ארגון ביון לא היה מתבייש בו.

חיים אליהו: זה נושא של תיעודים, זה נושא של חברות, זה נושא של הלבנת הון, וזה עסק שאנחנו מתמודדים אתו, משטרת ישראל בתוך הארץ אבל יש לנו גם מה שנקרא שליחים בחוץ לארץ.

חיים אליהו: למרבה הצער גם ישראלים ששותפים להברחות האלה בתוך הארץ ובמקומות אחרים בעולם.

נסים זאב: כשאתה אומר שישנה ירידה מה המשמעות?

נסים זאב: בוא נאמר ב- 3 או 4 השנים האחרונות, איזה ירידה יש?

חיים אליהו: אם אני לוקח את סוג הסם הירואין אז אם אני לוקח נתון בשנת 2003 נתפסו 62.6 נתפסו אני לא מדבר על מודיעין ועל התכנות שזה מגיע בין 10 ל- 18 טון זה נכון אבל סטטיסטיקה אומרת שבדרך כלל במקרה הטוב אתה מגיע לתפיסה מוחשית רק 5 אחוז במקרה המצוין אתה תופס 10 אחוז.

חיים אליהו: יש פה היצע וביקוש.

חיים אליהו: השוק של מדינת ישראל צורך סמים.

חיים אליהו: על כל חתכיו.

חיים אליהו: יעידו על זה ברשות, על אומדנים ומספרים של משתמשים אבל המדינה הזאת צורכת סמים.

חיים אליהו: אנחנו רואים את זה על סמך התפיסות, אנחנו רואים את זה על סמם המודיעין ואנחנו רואים את זה על סמך החקירות והמבצעים שאנחנו מנהלים.

חיים אליהו: בארצות הברית הגדולה יש סוכנות ללוחמה בסמים שנקראת DEA , ישנם שם עשרת אלפים סוכנים ולוחמים שמתעסקים רק באיך לתפוס סמים שאמורים להיכנס לתוך ארצות הברית.

איתן גורני: אבל הם לא היחידים.

איתן גורני: יחד אתם נלחמות גם כל הזרועות האחרות.

איתן גורני: ה- DEA הוא חוד החנית אבל יש אחרים שפועלים.

חיים אליהו: הם מובילים את המלחמה.

נסים זאב: האם לדעתך יש צורך ביחידה נפרדת שמתמחה ואך ורק בנושא הסמים?

חיים אליהו: אני חושב שזה תחום מאד מקצועי.

חיים אליהו: תחום מאד מסוים שהוא מרכיב בתוכו הרבה אלמנטים ואם הוא היה ואם היינו יכולים לאפשר את הלוקסוס הזה אני חושב שכן.

נסים זאב: אני לא חושב שזה לוקסוס.

נסים זאב: אני חושב שבעיית הטרור במדינת ישראל זו גם בעיית הסמים.

יצחק אהרונוביץ': אדוני היושב ראש, אני אגיד לך סוד, יש יחידה שנמצאת, אבי, יחידה שאמורה לעבוד על הגבול ואמורה לתת את המענה לסמים בגבול הלבנון.

יצחק אהרונוביץ': היא נשאבת למלחמות הפשע.

יצחק אהרונוביץ': העניין הוא מהם סדרי העדיפויות, לקוחים אותם ולא נשאר לגבול.

חיים אליהו: הברחות הסמים, אני גם מתעסק עם ארגוני הפשיעה, נושא הסמים קשור גם לארגוני הפשיעה, הוא קשור לקרטלים.

חיים אליהו: זאת תעשייה שמניבה המון כספים ותעשייה נלווית של הלבנת הון.

חיים אליהו: יש פה קרטלים, שי פה ארגונים, זה לא אדם קם בבוקר והולך ומבריח טון חשיש במשך שנה.

חיים אליהו: יושבות פה תשתיות שעליהן צריך לתת את המענה.

חיים אליהו: וכשקורה מצב שמתחילים שהפשע והאלימות והירי ומטעני החבלה משתוללים ברחובות מדינת ישראל, אז אתה מקצה יחידות מיוחדות כאלה להילחם ולתת מענה לדברים האלה, לנושאים האלה, לרוב התשתיות של הברחת סמים צריך אורך נשימה והרבה מודיעין מתוחכם כדי להתמודד עם זה.

נסים זאב: ואת זה אין?

חיים אליהו: יש אבל לא מספיק.

חיים אליהו: ואני יכול לומר לך מניסיוני בעבודה מול רשתות כאלה בחו"ל, משטרת ישראל בעולם נחשבת למשטרה מצוינת להתמודד עם התופעות האלה בחו"ל.

חיים אליהו: אם אני לוקח אותה מול משטרת קנדה, אוסטרליה, ארצות הברית והולנד.

חיים אליהו: אנחנו יודעים להילחם בתופעה הזאת אבל אין לנו מספיק.

חיים אליהו: אם יגדילו לנו זה יהיה יותר טוב.

איתן גורני: התופעה הזאת של הכפר רג'ר, כמו שאמרתי קודם בהערת ביניים, מוכרת אני אישית מכיר אותה מ- 75' ויעיד עמיתי איציק אהרונוביץ, הייתי כחול לשעבר והייתי המפקד של האנשים האלה כאן במודיעין של המשטרה אז אני מכיר את זה מ- 75'.

איתן גורני: ותקצר היריעה במספר ישיבות שהשתתפתי בהן בנושא של כפר רג'ר.

איתן גורני: מדברים ואינשאללה שלא נמשיך רק לדבר הלאה.

איתן גורני: כי העניין בעיקרו הוא עניין של תשומת לב ומחשבה כי על מה אנחנו מדברים?

איתן גורני: על 10 או 20 איש?

איתן גורני: אם זה כלב אחד או ארבעה כלבים?

איתן גורני: אני מכיר את המגבלות של כלבים.

איתן גורני: אז כלב אחד יכול לעבוד שעתיים, אז ארבעה כלבים יכולים לעבוד 8 שעות ואת המכפלות אפשר לעשות וזה לא דברים שהם בשמיים.

איתן גורני: כל הדברים האלה אם הקצאת משאבים לא מי יודע מה ולא מי יודע גדולה אפשר לשנות אותם.

איתן גורני: זה לא מיליונים.

איתן גורני: הנושא הזה של תשומת הלב אני מצטער שאהוד מהצבא אמר את מה שאמר כי אני שמעתי את ראש הממשלה הקודם שאמר שהסמים זה איום אסטרטגי, ראש הממשלה הנוכחי חזר על אותם דברים ובהקדשה רבה.

איתן גורני: אני שמעתי את הרמטכ"ל הנוכחי גם כרמטכ"ל וגם בהיותו מפקד חיל אוויר, שבפירוש אמרו שהנושא של הסמים היום הוא עניין של הצבא לא פחות מאשר של המשטרה ושל הרשות למלחמה בסמים.

איתן גורני: גם בגלל שעל אותה פלטפורמה נכנסים דברים אחרים וגם משום שאמרו, בסופו של דבר הסמים האלה מגיעים לילידם שלנו, ואמר את זה אלוף פיקוד הדרום ואני שמעתי אישית את סגן אלוף פיקוד הדרום.

איתן גורני: אני מניח שאלוף פיקוד הצפון לא חושב אחרת מאלוף פיקוד הדרום ולכן זה לא נכון ואסור להגיד שהסמים הם בעיה של משטרת ישראל ולא בעיה של הצבא, הסמים הם בעיה של כולנו.

איתן גורני: ואמרתי קודם, יש לנו גוף שקוראים לו משמר הגבול ושהכניסו את משמר הגבול לגבול הדרום היתה עלייה במספר התפיסות, אחר כך הגדילו עוד יותר ובגלל המצב הנוכחי שינו עוד פעם את המערך והגדילו עוד יותר את יכולת התפיסה של הצבא בגבול הדרומי באזור של מצרים.

איתן גורני: לא עשו, עד עכשיו הרבה בכיוון של ירדן.

איתן גורני: ולכן כל הנושא הזה של הסמים חשוב שנדע, עובד כמו בלון, כשאתה לוחץ במקום אחד אז הוא מתנפח במקום אחר ולכן אמר הנכון החבר מהמשטרה שלנו שאנחנו נסגור כאן אז יפתח במקום אחר.

איתן גורני: אבל עדיין אנחנו לא פתורים.

איתן גורני: אנחנו בכוח של הרשות הלאומית למלחמה בסמים משתדלים לסייע ככל יכולתנו אז אנחנו סייענו גם למג"ב בגבול המצרי וסייענו גם לימ"ר של הדרום ובנושא הזה של כלבי סמים אנחנו דווקא עובדים עם המכס ואת הפיתוח של הנושא במכס אנחנו משתדלים לסייע וללוות כולל רכישת כלבי סמים, אימון כלבי סמים אבל כוחותינו כגוף מתקצב הם לא גדולים.

איתן גורני: היינו שותפים גם בבניית התוכנית לסגירת הגבול הדרומי שבאמת זו תוכנית עתירת כספים, יקרה מאד ואני לא בטוח שהמדינה יכולה להתמודד אבל אין ספק שאפשר וצריך לעשות הרבה יותר וברג'ר כשמדובר על שער אחד מהדרום ושלא ידברו לי על הצפון.

איתן גורני: בואו נסגור את הדרום, בואו נסגור את השער הזה שנכנס בו ובאמת אז יכול להיות שחלק מהסמים יעבור למקומות אחרים אז נדאג למקומות אחרים.

איתן גורני: אבל זה שזה נכנס למקומות אחרים לא פותר אותנו מלהגיד שהנה, יש מוקד ואני מאד שמח שחבר הכנסת אהרונוביץ, שמכיר אישית את הנושא, אישית אישית, העלה את הנושא ואנחנו יחד עם כולם.

נסים זאב: מטעם המכס בבקשה ארמונד.

ארמונד כהן: חשוב לי להגיד קודם כל שאנחנו אמונים רק במעברים, המעברים הרשמיים של מדינת ישראל כי זה המנדט שלנו.

ארמונד כהן: אבל מאחר ואני שומע את הקטע של רג'ר שהוא מעבר בפני עצמו אז יש לנו ניסיון דומה בסגירת מעברים.

ארמונד כהן: ובאמת, זה לא הרבה, זה לא גדול וזה גם לא יקר.

ארמונד כהן: זה עניין שבאמת הקצאה נכונה.

ארמונד כהן: כלב זה אמצעי מעולה, מצוין, אבל הוא רק אחד מכמה.

ארמונד כהן: המכלול הוא גם מכלול פשוט.

ארמונד כהן: יש את גרומן שיש לנו שניים כאלה וגם למשטרת ישראל, יש שם משקף ויש שם מריחן, לא צריך לגעת באף אחד, ברגע שאתה מכניס למשקף מצד אחד, הוא יוצא מצד שני, אתה יודע מה יש בפנים.

ארמונד כהן: זה עובד וזה עובד יפה.

ארמונד כהן: יש גם מריחן חדש B 400 שהוא באמת מריח, לא צריך כל פעם לכבות, הוא עובד גם לחנ"מ.

ארמונד כהן: הגרומן זה רכב.

ארמונד כהן: מבחינת אמצעים צריך להשקיע שם והאמצעים הם לא גדולים.

ארמונד כהן: מה שחשוב לי להגיד שהם לא גדולים, באמת אפשר להקצות לשם גם תקנים וגם אמצעים טכניים שיכולים לכסות על אנשים.

נסים זאב: מי לדעתך צריך לכסות את ההוצאות?

נסים זאב: המשטרה?

נסים זאב: המכס?

נסים זאב: האוצר?

נסים זאב: בעצם בסופו של דבר צריך לדעת בעצם איזה מחלקה, איזה אגף, התיק הזה למי הוא שייך.

ארמונד כהן: ברשות היושב ראש, יש קטע אחד שאני חייב להשלים לטובת צה"ל.

ארמונד כהן: צה"ל התחיל לעזור, הוא עוזר ועושה את זה מתוך רצון לעזרה והוא נשאב לנושא.

ארמונד כהן: הוא התחיל בעזרה והוא נותן לא מעט.

נסים זאב: אבל אם אנחנו אומרים שיש קשר בין סמים לטרור ומי שמחפש את הטרור ואת האמל"ח לא מחפש את הסמים.

נסים זאב: זה אותו הדבר.

נסים זאב: אתה לא יכול להגיד, זה שייך לו וזה שייך לי ואני רק עובד במה שאני אמור לעבוד.

אבשלום פלד: קודם כל אני פה שומע, אני לא מכיר את הצפון.

אבשלום פלד: ולא מכיר את רג'ר אבל נשמע לי טוב שיש שם שער כי שער לא משנה כמה הוא רחב, שער זה מקום נתון.

אבשלום פלד: אצלי יש 230 ק"מ ואני פה מדבר בשם אוגדה 80 שאמונה ואחראית על השטח שם ובגבול ירדן יש 236 ק"מ פרוצים לחלוטין.

אבשלום פלד: הסלוגן שלנו זה מג"ב רמון מגן בשער המדינה.

אבשלום פלד: עניין של איך מסתכלים על השער.

נסים זאב: אתה אומר שגדר ההפרדה לא קשורה לגבול הדרומי?

אבשלום פלד: אגב, לפני שניכנס לדברים שלי אני אומר שזה טעות לדבר פה על רג'ר, פה על שוטר, פה על גרומן, פה על כלב, צריך מישהו בעל מקצוע כמו שאנחנו לפחות פיתחנו את זה כמו מקצוע אצלנו שידבר על תפיסה מקצועית כוללת ואחר כך, אחרי שאתה מפתח את התפיסה אתה אומר מה אתה צריך כדי לממש את המטרה המבצעית שלך.

אבשלום פלד: זה לא נכון להביא את האמצעים ואז לכפות תפיסה על זה אבל אני לא רוצה להיכנס לזה.

אבשלום פלד: בפתח הדברים שלך אתה דיברת ונגעת בנקודה שהיא סופר נכונה ואנחנו מתעסקים בה ביום יום.

אבשלום פלד: לתת לחיילים סמכויות.

אבשלום פלד: התשובה, כפי שאמר סמנכ"ל הרשות, היא מתחת לאף.

אבשלום פלד: התשובה היא אנשי מג"ב.

אבשלום פלד: היתרון היחסי שלו שהוא גם לוחם וגם שוטר, יש לו סמכויות של שוטר והוא גם לוחם.

אבשלום פלד: ברמה של ואמרו את זה כל יחידות החי"ר וכל היחידות, לא נופל מאף יחידה צבאית וזה היתרון הגדול של מג"ב.

אבשלום פלד: בהתאם לזה אגב מפקד משמר הגבול החזון שלו זה לתפוס גבולות של שלום.

אבשלום פלד: כל גבולות השלום שמג"ב יהיה שם נגיד על זה מילה אחר כך.

אבשלום פלד: אני אומר שהתופעה בגבול, זה נותן פתרון לבעיה החוקית וזה נותן עוד פתרון ופה נאמר, רשמתי בהערה סביב העניין של רג'ר שלמעשה איפה הסמכויות.

אבשלום פלד: הצבא עוסק נכון בפח"ע, בלחימה ובמחבלים.

אבשלום פלד: המשטרה אמונה על נושא הסמים.

אבשלום פלד: היום אני כמג"ב משמש גם כמעין דבק בין המשטרה לצבא, כלומר, אני לא רק יש לי יתרון יחסי בזה שיש לי כובע של לוחם וגם כובע של שוטר כי גם אני יודע לדבר כמו משטרה ואני יודע לעשות את להתחבר אחרי שתפסתי מבריחים או תפסתי אמצעים בגבול אני יודע יש לי חוקר, שהוא חוקר משטרתי והוא לובש מדי מג"ב, יש לי רכזי מודיעין משטרתיים אצלי וזה היתרון.

אבשלום פלד: אני יודע לפתח מזה תיק.

אבשלום פלד: אני הולך למחוז הדרומי שהוא יחידת הרישות שלי ואני פותח שם תיק פלילי ואני יוצר באמצעות האנשים ואין את הנתק הזה שיש בין משטרה לצבא כי זה שני ארגונים טובים וקואופרטיביים אבל שלא תמיד יודעים לדבר באותה שפה.

נסים זאב: סליחה שאני שואל שוב, למשל באזור הצפון אתה חושב שהיה מתאים לשים שם משמר גבול במקום צבא?

נסים זאב: כי הפעילות שם היא הרבה יותר רחבה.

אבשלום פלד: אני לא מכיר את האזור, אני רוצה להיכנס לגבול ישראל – מצרים.

אבשלום פלד: גבול ישראל- מצרים הוא באמת כל כך רחוק גיאוגרפית במושגים של מדינת ישראל שלפעמים זה רחוק מהעין ורחוק מהלב.

אבשלום פלד: דווקא בחודשים האחרונים אנחנו רואים בזכות מה שאנחנו מנסים לשעות ולהסביר את זה לכולם, הצבא, יש מפקד אוגדה מאד דומיננטי שם שהוא מביא את זה, הרמטכ"ל היה אצלנו כמה פעמים, ראש הממשלה הקודם היה אצלנו בביקור וכולם מבינים מה הבעיה.

אבשלום פלד: רק כדי להתחיל להמחיש, אין פה מקום להציג מצגת אבל רק תראה את התמונה הזאת, יש פה גמל, על הגמל שי שני שקים, בשקים האלה יש 200 ק,ג מריחואנה.

אבשלום פלד: אני הייתי מפקד תחנת משטרה, הייתי גם בכחולה ואני יודע שהבלשים שלי בשביל לראות את הכמות הזאת הם צריכים לעבוד כמעט עד סמוך לפנסיה כדי לראות פעם אחת כמות כזאת של סמים.

אבשלום פלד: זאת אומרת, אם נחבר את כל המריחואנה שתפסנו במשך שנים נגיע לכמות הזאת.

אבשלום פלד: לוחם מג"ב רמון, חייל ברמון יכול לראות את זה לא בלילה, אלא לראות 10 גמלים והיו כבר 10 גמלים כאלה, כל אחד עם 200 ק"ג עליו.

אבשלום פלד: כלומר, רק תבינו, תמיד אנחנו אומרים שהיתושים הם בתל אביב, בירושלים, בחיפה, הביצה זה מצרים.

אבשלום פלד: אני מניח שגם לבנון אבל זה מצרים ואנחנו תמיד טוענים בואו לא נתעסק בזבובים, בואו באמת נשקיע את המשאבים כדי להתעסק בביצה עצמה.

אבשלום פלד: אנחנו פועלים רבות בעניין של הפתרון, אנחנו לא מחכים שיתנו לנו אמצעים.

נסים זאב: השאלה אם יש אמצעים שחסרים כיום.

אבשלום פלד: אני ברשותך אומר רק מילים כי חלק גדול מהאנשים כאן לא מכיר ואני כבר אומר, חלק גדול מהדברים שלי, אני מציע שהועדה תגיע לסיור אצלנו.

אבשלום פלד: היו הרבה ועדות, היו הרבה גופים מראש הממשלה, דרך הרמטכ"ל שאני חושב שהוא פעם בחודש הוא מגיע אלינו, פעם בחודש הוא מגיע, גם כסגן הרמטכ"ל הוא הגיע וגם כרמטכ"ל הוא מאד בוחן את הגבול הזה ואת התופעות שיש שם.

אבשלום פלד: אני אומר שהיום דרך הגבול הזה, אני מדבר על גבול מצרים וגבול מצרים זה גם גבול ירדן.

אבשלום פלד: אני אומר רק שתי מילים כדי להכניס אותנו לאווירה.

אבשלום פלד: אנחנו מדברים על גזרה.

אבשלום פלד: למשעה זו גזרה שבצבא מוגדרת כאוגדה 80 , שהיא מבאר שבע דרומה ועד אילת.

אבשלום פלד: היא 309 אחוז משטח מדינת ישראל למעשה.

אבשלום פלד: גבול מצרים זה 230 ק"מ, גבול ירדן 236 ק"מ שהם גבול רחב ופרוץ מאד, אין שם שום מכשול, אין שם גדר לאורך כל הגבול.

אבשלום פלד: כשאני מדבר על גבול מצרים זה מכרם שלום ששם נגמרת הגדר ועד אילת, תצפית טאבה, תצפית הנסיכה.

אבשלום פלד: גבול פרוץ מאד.

אבשלום פלד: כאשר אנחנו מדברים על החודרים ועדו פעם, כדי להכניס את כולם לאווירה, אנחנו מדברים על שבטים בדואים בפתח הדברים שלי אני חייב לומר שאני מדבר על העבריינים שהם בדואים ואני חייב לומר שלא כל הבדואים הם עבריינים כמובן.

אבשלום פלד: אני מדבר על שבטים בדואים שחיים שם דורות על גבי דורות.

אבשלום פלד: הם למעשה הגורמים שמחוללים את החדירות אצלנו.

אבשלום פלד: אני מניח ואני לא נכנס כאן למחקרים שמי שעומד מושך בחוטים זה ארגוני פשיעה גדולים גם בישראל, גם במצרים וגם במקומות אחרים בעולם, אבל מי שאצלנו גורם את הברחות שזה שבטים בדואים שגרים בשני עברי הגבול, כשקבעו את הגבול הם נחצו באופן מלאכותי.

אבשלום פלד: הם לא מכירים בגבול, לא מכירים בהסכמים, אני מניח שגם רמת הערכיות אצלם, המוסר, אמות מידה שונות לגמרי משלנו, הם לא רואים בזה שום עבירה, רואים בזה דבר לגיטימי לחלוטין.

אבשלום פלד: ההיכרות שלהם עם השטח זה בערך כמו שאנחנו מכירים לא את העיר שלנו אלא את הדרך מהסלון למטבח אצלנו בבית, זה רמת היכרות וגם רמת השרידות שלהם בשטח.

אבשלום פלד: הם חיים בשטח.

אבשלום פלד: הגששים אצלנו שהם ממוצא בדואי, כשאנחנו מגיעים לחדירה שמגלים עקבות הם יודעים שזה אנשים לפי הריח של הבושם.

אבשלום פלד: אנחנו בחיים לא נריח מ היה שם, הם מריחים את הבושם או את הגמלים שהיו שם.

אבשלום פלד: זו מלחמת שם, זו מלחמת מוחות בגבול ותכף אני אגע בזה.

נסים זאב: יש אמצעים נוספים אלקטרוניים?

אבשלום פלד: תכף אגיע לה.

אבשלום פלד: אנחנו מדברים למעשה על החודרים, הבדואים שחודרים.

אבשלום פלד: יש נתיבים מאד מוגדרים של הברחות, אנשים מאד מוגדרים בצד המצרי שהם עושים את ההברחות והם, אנחנו קוראים להם מורי דרך וסבלים.

אבשלום פלד: למה?

אבשלום פלד: על הגב שלהם או על הגמלים מכניסים את החומר.

אבשלום פלד: ופה אני נכנס לאיומים.

אבשלום פלד: האיומים מחולקים לשניים, פלילי ופח"עי.

אבשלום פלד: מהפלילי אנחנו מדברים וזה דבר שמי שלא מכיר זה מדהים, תעשבו רגע את הסמים לסוף, אנחנו מדברים על רוב העובדים הזרים שנכנסים היום לארץ דרך הגבול הזה.

אבשלום פלד: מכיוון שמנהלת ההגירה והמשטרה בגבולות האחרים נמל תעופה ואחרים שיפרו את האפקטיביות שלהם.

אבשלום פלד: נשים, פרוצות, רוב הפרוצות שמגיעות לארץ היום באות דרכנו.

אבשלום פלד: חלקן בכפייה שזה הסחר בנשים וחלקן מרצונן.

אבשלום פלד: אגב, משרד המדינה האמריקאי עוקב בצורה מאד סיסטמטית אחרי הגבול שלנו, לי יש פעם ב- 3חודשים מפגש כזה, הם באו אלינו לגבול.

אבשלום פלד: עכשיו אני עולה מדרגה לסמים ותכף אני אגיד מה הכמויות.

אבשלום פלד: אנחנו מדברים על כמות אדירה של טונות על גבי טונות של מריחואנה, אני מדבר על אם אני מדבר על מריחואנה, רק כדי לסבר את האוזן, בשנת 2003 מג"ב הגיע לשם ולא תפס כלום בגבול.

אבשלום פלד: בשנה שעברה נכנסו 7 טון מריחואנה.

אבשלום פלד: אני רוצה לתת תמונה אמיתית, אני חושב שזה 10 אחוז ממה שנכנס.

אבשלום פלד: אני חושב שנכנסו 70 טון ונתפסו 7 טון.

אבשלום פלד: השנה אגב, אנחנו בחציון יש ירידה דרסטית בכמות המריחואנה שתפסנו, אנחנו מדברים על כ- 2.5 טון מריחואנה.

אבשלום פלד: אבל המריחואנה קצת איבדה מהבכורה שלה לטובת הטבק והסיגריות.

אבשלום פלד: ונגיד מילה על טבק וסיגריות כי יש לנו שיתוף פעולה עם המכס.

אבשלום פלד: טבק וסיגריות זו לא עבירה פלילית אלא זו עבירת מכס.

אבשלום פלד: למרות אני כשאני מדבר עם האנשים שלי אני מגדיר את זה כקריאת תיגר על הריבונות הישראלית.

אבשלום פלד: כי זו עבירת מכס, זו לא עבירה שאפשר להקל בה ראש.

אבשלום פלד: טבק וסיגריות יש לנו רווחים אדירים מהם והסיכוי הוא מועט.

אבשלום פלד: למה?

אבשלום פלד: כשאנחנו תופסים אותם אנחנו לא לוקחים אותם למשטרה אלא לוקחים אותם למכס.

אבשלום פלד: כשהמכס יודע לעשות טיפול יפה.

אבשלום פלד: שם נותנים קנס, שם מחלטים את הרכב אבל הם לא הולכים לכלא.

אבשלום פלד: ומבחינתם, בהיבט הכלכלי, בחישובים הכלכליים הרבה יותר כדאי להם להרוויח מטבק וסיגריות.

נסים זאב: אגב, היום ועדת חוקה, חוק ומשפט החמירה הרבה מאד בנושא הזה.

אבשלום פלד: אנחנו מדברים עם 64 טון של טבק וסיגריות מוברחות ומזויפות.

אבשלום פלד: בדרך כלל זה LM , זה סיגריות אמריקאיות מזויפות ועוד כל מיני סוגים שנכנסים 64 טון.

אבשלום פלד: זה מה שתפסנו ויש עוד עלייה גדולה, עלייה של 10 טון מ- 2004 .

אבשלום פלד: אבל עדיין אין להקל ראש.

אבשלום פלד: השנה, בניגוד לשנים עברו תפסנו גם חשיש, תפסנו גם 181 ק"ג חשיש, אולי בממדים ארציים זה לא הרבה אבל זה מה שתפסנו.

אבשלום פלד: אני לא יודע מה לא תפסנו .

אבשלום פלד: חדירת החשיש בגלל שהוא יקר יותר ואפשר לשאת אותו על הגב, קשה לנו יותר לגלות את זה ותכף נגיע לפערים ולמה קשה לנו לגלות את זה.

אבשלום פלד: אבל נכנס חשיש.

אבשלום פלד: אגב, תפסנו גם הירואין אבל כל ההירואין שתפסנו היה בדרך מירדן, אנחנו מגדירים את גבול ירדן, אני לא רוצה להיכנס להגדרות משטרתיות שאני לא בקיא בהן ברמה הארצית.

נסים זאב: החיפושים שאתם עושים זה בעזרת כלבי גישוש או חיפושים פיסיים?

אבשלום פלד: אני אגיע לתפיסה המבצעית.

אבשלום פלד: אני רק רוצה להשלים ולומר שתפסנו השנה 15 ק"ג הירואין שזה לא הרבה בממדים ארציים אבל מה שמעניין זה לא ההירואין שנכנסו לארץ, זה הירואין שניסו מהארץ להכניס למצרים, גורמים פליליים בדואים שלקחו את זה מגבול ירדן כי עיקר ההירואין נכנס מגבול ירדן.

אבשלום פלד: כל מה שאמרתי על ההיבט הפלילי ואמר את זה הסמנכ"ל כאן, ואמרו את זה אפילו ברג'ר, כל מה שאמרתי על ההיבט הפלילי, הסבלים הפליליים הם גם המכניסים של הפח"ע.

אבשלום פלד: נשק וזו תופעה שגילינו פעם ראשונה במרץ 2004, החדרה של קלצ'ניקובים, מאות במספר, לא ננקוב במספר המדויק והחל מאוקטובר 2005 , בתום ההתנתקות ובכוונה אני אומר את זה, התחלנו לקבל חוליות מחבלים בגבול שלנו.

אבשלום פלד: אני לא רוצה לנקוב במספר המדויק כי חלק מזה עדיין חסוי אבל עשרות מחבלים נתפסו, בעיקר בשנה הזאת כשהם נחלקים לשני סוגים עיקריים.

אבשלום פלד: סוג אחד זה מומחי ידע ותשתיות, זה אנשים שהולכים מעזה, נכנסים מעזה, הרי היום השוטרים המצריים היושבים על קו מעזה עד סיני האפקטיביות שלהם היא מאד נמוכה, גורמי הפח"ע יוצאים מעזה לסיני ומסיני חודרים דרך הגבול.

אבשלום פלד: אנחנו קוראים לזה ציר החית כי זה יוצר צורה של האות ח'.

אבשלום פלד: דרך ציר החית חודרים אלינו.

אבשלום פלד: שני סוגים, הסוג הראשון זה מומחי ידע שהולכים בעיקר לאיו"ש כדי להיות מדריכי קאסאמים למשל, ומחבלים בפועל שהחוליה האחרונה שנתפסה בחודש שעבר היתה חוליה של שניים שתכננו על במתאר שהיה כבר בעבר, לחטוף חייל, לרצוח אותו , לקבור אותו ולנהל עליו משא ומתן.

אבשלום פלד: ונתפסו אצלנו בגבול.

אבשלום פלד: כמובן אנחנו עובדים עם גורמי מודיעין, גם מודיעים שלנו וגם מודיעין של השירות וכו'.

אבשלום פלד: הסכנה הגדולה היא לא רק הסמים בכמויות הגדולות, הסכנה זו שזה הפך להיות הפלטפורמה לכניסת הפח"ע, אותה פלטפורמה.

אבשלום פלד: ואותם אנשים שמחדירים מחדירים גם את העניין הזה.

נסים זאב: באופן קבוע אתה אומר שיש החדרת סמים על ידי אותם אנשים?

אבשלום פלד: כן, אותם אנשים.

אבשלום פלד: אותם מומחי כניסה הם אלה שמכניסים את הסמים ואת האמל"ח וזה הקשר.

אבשלום פלד: אני לא מדבר כרגע על הקשרים רחוקים יותר.

נסים זאב: כן, בעצם הכספים הולכים לצורך קניית אמל"ח.

אבשלום פלד: זה חורג מתחום הסמכויות שלי.

נסים זאב: ההגדרה היתה שלא אותם אנשים.

אבשלום פלד: אני מניח שההגדרה היא נרקו-טרור.

אבשלום פלד: לפני הרבה שנים הייתי בכנס של ה- FBI ועשיתי על זה עבודת גמר וזה היה על קו הלבנון.

אבשלום פלד: אני מניח שזה אחד הדברים שמניעים את הטרור בעולם, הסמים.

אבשלום פלד: אבל בחלקת האלוהים הקטנה שלי אני מדבר שהקשר ההדוק בין פח"ע לפעילים זה האנשים שמעבירים.

אבשלום פלד: זה אותם אנשים, אם נקטע את האנשים שמכניסים סמים אז נקטע גם את הפח"ע.

אבשלום פלד: עכשיו לגבי המענה המבצעי.

לימור לבנת: השאלה היא האם באמת קטיעת הסמים היא חלק מתוך אידיאולוגיה שמביאה וזהה גם לאידיאולוגיה שמביאה למחבלים, להעברת אמל"ח?

לימור לבנת: או שהיא נועדה רק כדי להשיג באמת כספים אל מול האמל"ח וכו'.

נסים זאב: שני הדברים האלה נכונים.

נסים זאב: גם זה נכון וגם זה נכון.

לימור לבנת: החדרת הסמים נועדה לא רק כדי לממן סמים.

איתן גורני: משנת 65' שאנחנו מכירים את התופעה מהיום הראשון, זה בשביל לעשות כסף.

איתן גורני: כל ארגוני הטרור שפעלו בצפון דרך הכוחות הסורים שאנחנו במשלחת משטרתית ראינו.

אבשלום פלד: מה אנחנו עושים?

אבשלום פלד: העבודה שלנו פשוטה ואנחנו תמיד אומרים שיש הנחת מוצא לעבודה לעולם נעבוד בתנאי מחסור.

אבשלום פלד: כמה שנקבל עדיין נרצה יותר תנאי מחסור והמחסור באמצעים הוא לא זה שצריך לרפות את הידיים, בשביל זה אנחנו שם.

אבשלום פלד: קודם כל התפתחה תפיסה מבצעית איך עושים.

אבשלום פלד: קבלנו בתום ההתנתקות ואני מדבר על 4 חודשים כבר שקבלנו תגבור רציני מאד מצה"ל, חטיבת גבעתי הגיעה ולקחה חלק מהשטח תחת אחריות שלה.

אבשלום פלד: למרות שעוד פעם, הם קשורים עכשיו לרצועת עזה.

אבשלום פלד: קבלנו גדולים של שריון ושל גבעתי ולמעשה, אם בעבר, עד לפני 4 חודשים החזקתי שטח של 230 ק"מ עם 3 פלוגות מג"ב, נטו מבצעי אני מדבר על 300 איש, פחות.

אבשלום פלד: נטו איש שאין חופשים ואין שום דבר ואני בתקן מלא.

אבשלום פלד: אתה יכול לנסוע קילומטרים בגזרה ולא לראות אף אחד.

אבשלום פלד: כדי להתמודד עם זה אגב, פתחנו תפיסה של עבודה חכמה.

אבשלום פלד: פיתחנו יחידות שנקראות מטילן במג"ב, וזה יחידות טקטיות.

אבשלום פלד: לא עבדנו על מסות בגבול אלא עבדנו חזק עם מודיעין והערכת מצב והיינו במקומות שידענו מראש שהם חודרים, היינו שמים שם יחידות טנקים וכאן באו ההצלחות שלנו.

אבשלום פלד: היום בשטח יש הרבה יותר כוחות, לא מספיק אבל יש יותר כוחות.

נסים זאב: כוחות נשלחים רק בעקבות מודיעין?

אבשלום פלד: היום לא.

אבשלום פלד: היום, מכיוון שקיבלנו הרבה כוחות התפיסה המבצעית מחולקת לכוחות סמוכי גדר שמה שהם עושים זה סיורים עם גששים ואם שאלת, מי מוצא את העקבות למשל בתפר, יש שם גדר אלקטרונית שיש נגיעה של הגדר או חיתוך של הגדר יש מצלמות שמיד מתקווננות, אין דבר כזה בגבול מצרים.

אבשלום פלד: האינדיקציה היחידה שלי כדי לגלות שהיתה לי חדירה בהיעדר מודיעין או אם לא ראיתי בעין במקרה, זה לגלות על דרך טשטוש שהיא בצד ציר פילדלפי לגלות עקבות.

אבשלום פלד: כמובן שהמבריחים עושים כל שביכולתם לטשטש את העקבות.

אבשלום פלד: יש להם שיטות מיוחדות.

נסים זאב: אתם לא משתמשים בבדואים למניעת כנגד?

אבשלום פלד: הגששים שלנו הם בדואים.

אבשלום פלד: חלק ממורכבות העניין שזה שני אחים לפעמים.

אבשלום פלד: אחד הוא המבריח והשני הוא הגשש.

אבשלום פלד: ובמסורת השבטית שם זה לא פשוט.

אבשלום פלד: הדרך היחידה שלנו לגלות עקבות זה עם הגששים.

אבשלום פלד: לגלות חדירה ועקבות.

אבשלום פלד: ברגע שעלינו על עקבות, יש מערך שלם שנכנס לפעולה שזה כוחות סמוכי גדר וצוותים גלויים.

אבשלום פלד: יש לנו כוחות אחרים שזה יחידות המג"ב הטקטיות וגדוד סיור אם זה של גולני או של גבעתי שבאים אלינו.

אבשלום פלד: שהם מחזיקים את העומק הטקטי כלומר מקילומטר ואילך והם עושים את המארבים הטקטיים.

אבשלום פלד: ויש לנו כוחות עומק שזה יחידת המסת

אבשלום פלד: ערבים של מג"ב שעושה פעילות עומק אם זה על כביש 40 , הכביש שמחבר את אחת עם באר שבע, בעומק, שהוא מקביל לכביש הערבה.

אבשלום פלד: ולמעשה לכל העומק הזה אנחנו פועלים.

אבשלום פלד: לנו יש מגבלות מאד גדולות בעומק.

אבשלום פלד: כל השטח שם הוא שטחי אש.

אבשלום פלד: כשאני במרדף אחרי חודרים עם אמל"ח או עם סמים, אני לא יכול להיכנס לשטח אש כי יורים שם.

אבשלום פלד: אז אני עוצר, מבקש אישור, זה תהליך.

אבשלום פלד: לפעמים אנחנו גם מתלבטים כי לבטל יותר מדי אימונים לצה"ל אנחנו לא יכולים לעשות.

אבשלום פלד: זה עניין ערכי האימון.

אבשלום פלד: והמבריח לעומת זאת אין אף פעם לא נפגעים, אף פעם לא פוגעים בהם.

אבשלום פלד: אבל זו מגבלה מאד גדולה.

נסים זאב: אבל שטח אש הוא לא כל הזמן בוער.

נסים זאב: כל הזמן יש אש.

נסים זאב: רוב הזמן אין שם אש.

אבשלום פלד: אבל רוב הזמן המכריע הוא מגבלה אמיתית עבורנו.

נסים זאב: מגבלה כן אבל אין אש בשטח.

אבשלום פלד: אבל עוד פעם.

אבשלום פלד: לא זאת הבעיה.

נסים זאב: אני מדבר מבחינת מי שמבריח, משתלם לו לקחת את הסיכון.

נסים זאב: זה הכל.

אבשלום פלד: מה שאני אומר לסיכום דברי, יש מספר פערים.

אבשלום פלד: קודם כל פער בסד"כ, למרות שיש הרבה סד"כ עדיין הגזרה הזאת יכולה לשתות סד"כ ללא גבול.

אבשלום פלד: הסד"כ הזה לא יכול לבוא ללא מכשול או ללא טכנולוגיה.

אבשלום פלד: חובה לשים שם טכנולוגיה.

אבשלום פלד: אני לא תמים או לא תמים כל כך להבין שלבנות שם גדר זה ממון רב.

אבשלום פלד: העריכו את זה ב- 200 מיליון שקל או 300 מיליון שקל.

אבשלום פלד: אני מניח שזה ממון למרות שהשר שלנו, כשנכנס לתפקיד היחידה הראשונה שהוא ביקר זה היה אצלנו והוא אמר שהוא יעשה מאבק בלתי מתפשר כדי ללכת ולנסות להרים שם גדר.

נסים זאב: על כמה קילומטרים מדובר?

אבשלום פלד: 230 ק"מ.

נסים זאב: וזה 300 מיליון יספיק להרים את הגדר הזה?

אבשלום פלד: זה רק הערכות.

אבשלום פלד: אני לא איש כספים.

נסים זאב: אני חושב שזה הרבה יותר.

נסים זאב: על איזו גדר אתה מדבר?

נסים זאב: השאלה גדר של מספר מטרים?

אבשלום פלד: גדר עם אמצעים עליה כי גדר רגילה לא יעילה.

אבשלום פלד: עכשיו תראה, לא חייבים לעשות גדר מלאה.

אבשלום פלד: אפשר לשים את הגדר בבטן הרכה.

אבשלום פלד: איפה זה הבטן הרכה?

אבשלום פלד: זה מרחב החולות שזה באזור ניצנה ששם זה מאד סמוך לישובים ולבאר שבע וחדירה שלהם שם היא עשרות מטרים בודדים.

אבשלום פלד: וגדר מאד חשובה ולדעתי שם צריך להתחיל זה בעוקף אילת.

אבשלום פלד: מרחב אילת כולנו יורדים לשם לנופשים וכו', אף אחד מאתנו לא יודע כמה המרחב הזה פרוץ.

נסים זאב: ואתה יכול לדעת כמה עוטף אילת ובניצנה, האם רוב ההברחות היו באזורים האלה?

אבשלום פלד: ההברחות הן מכל מקום.

נסים זאב: הרוב?

אבשלום פלד: הרוב היה שם.

אבשלום פלד: הרוב היה בחולות.

נסים זאב: מדוע ריכוז הכוחות היה דווקא באותן נקודות?

אבשלום פלד: תראה, ההברחות מתחלקות שווה בכל הגזרה.

אבשלום פלד: מה אנחנו רוצים להוביל?

אבשלום פלד: בתפיסה המבצעית רוצים להוביל לסגור את מרחב החולות, לסגור את מרחב אילת בגלל הסכנה המיידית שיש שם ושם לעשות את הגדרות, ברור שלא תהיה גדר שלמה.

נסים זאב: על כמה קילומטר מדובר ?

נסים זאב: בערך?

אבשלום פלד: אני לא זוכר, אני צריך לחשב.

אבשלום פלד: אנחנו מדברים במרחב החולות על בערך 20 ק"מ גדר ובמרחב אילת לא הרבה יותר מזה, 20 או אולי 30.

אבשלום פלד: צריך לחשב את העניין הזה.

אבשלום פלד: אבל, בתפיסה המבצעית ואז החדירות יהיו במרכז הגזרה.

אבשלום פלד: כששם יש לי שליטה גם כיוון שלהם לוקח יומיים ללכת ברגל כדי להגיע לכביש הראשי.

אבשלום פלד: הטופוגרפיה מאפשרת לי שליטה.

נסים זאב: זה שווה סיור לחברי הועדה.

איתן גורני: הייתי מציע ליושב ראש שלא ניכנס לכל הפרטים האלה.

נסים זאב: זה חשוב מאד.

אבשלום פלד: בתפיסה המבצעית, אם רוצים לעשות גדר בשלבים צריך את מרחב ניצנה לסגור, את מרחב עוקף אילת ששם זו הבעיה העיקרית.

אבשלום פלד: ברקע שי גורמים של ג'יהאד עולמי שחיים בסיני.

אבשלום פלד: זה הגורמים שאחראיים על הפיגועים בסיני שהיו, זה גומרים שהם לא ישקטו.

אבשלום פלד: מי שלא יודע, הצוואה של זרקאווי זה היה ישראל השלב הבא.

אבשלום פלד: ואילת קל להם מאד להגיע לאילת מכל מיני סיבות.

אבשלום פלד: הקירבה לסעודה, ירדן, סיני.

אבשלום פלד: יש מקום בסיני בסך הכל 30 ק"מ מהגבול שנקרא ג'בל יאלל ששם זה מיני אפגניסטן.

אבשלום פלד: יש שם גורמי ג'יהאד עולמי שהם אחראים על הפיגועים בסיני ולמיטב ידיעיתי המשטרה והצבא המצרי לא מצליחים להתמודד אתם בצורה אפקטיבית.

אבשלום פלד: ולכן אילת, כל השאר אנחנו נסתדר אתו.

אבשלום פלד: מה שעוד צריך בגיזרה, צריך טכנולוגיה.

אבשלום פלד: אבל שוב, זה באמת על קצה המזלג ואני מציע להגיע לסיור אצלנו, לקבל הסבר ממצה.

נסים זאב: ברשותך, אם אנחנו נגיע לסיור תוכל אולי גם עד אז, נניח שאם זה יהיה זה יהיה רק בחודש הבא כי עכשיו זו הפגרה, אני אשמח מאד.

נסים זאב: העלויות והנקודות התורפה שיכולות אולי החלק הבעייתי, אם תהיה איזה שהיא אינדיקציה של עלויות אולי, בשיתוף פעולה של חברי הכנסת שנוכל לפעול.

אבשלום פלד: אני חושב שהכל מופיע בתוכנית "שעון חול" של הצבא.

לימור לבנת: אני רוצה כאן להעיר איזה שהיא הערה.

לימור לבנת: מדובר כאן בגידור של אזורים אז בדיוק כפי שהוא אמר קודם, אנחנו מדברים על פלטפורמה שמשמשת לא רק להברחת סמים, אלא להברחת אמל"ח, מחבלים, וכו'.

לימור לבנת: ולכן אנחנו כועדה לענייני סמים ונדמה לי שגם אתה וחבר הכנסת אהרונוביץ ואני, אנחנו כולנו גם חברי ועדת חוץ וביטחון אבל לא זו הנקודה.

לימור לבנת: זה יהיה אבסורדי שאנחנו נבוא לטפל בגידור לצורך בניית הברחת סמים כאשר אותה פלטפורמה משמשת לצורך כל הנושאים הללו.

לימור לבנת: לכן כדאי שנעסוק בעניין הזה באופן כולל לצורך הנושאים האחרים גם יחד.

לימור לבנת: אולי כדאי שתבדוק יחד עם יושב ראש ועדת חוץ וביטחון את סך הכל הצרכים ואנחנו נאחד את הכוחות כדי לבחון את האפשרות לזרז הקמת גדר כזאת לפחות באותם מקטעים, ואז נבוא לא רק מהצד של הסמים .

חיים אמסלם: אדוני היושב ראש, אמנם הנושא היום היה בעצם הברחת הסמים מכפר רג'ר והספקתי להבין מכל המומחים תמיד זה בעיה של משאבים.

חיים אמסלם: לאסוף יותר משאבים, אמצעים יותר מתוחכמים , ואז אמרתי בלבי, מדקדקים בפרוטות ומזלזלים בדין ערים כי הנזק העקיף והישיר של כל נושא הסמים הוא לאין ערוך לגבי אותן משאבים.

חיים אמסלם: שכבר התחלנו לשמוע כאן את הסקירה של מה שקורה בגבול עם מצרים, אז כבר הבנתי שגם הנושא של רג'ר ביחס למה שקורה בדרום זה גם מדקדקים בפרוטות ומזלזלים בדין ערים.

חיים אמסלם: אם תרשה לי, אדוני היושב ראש, כולנו תמימי דעים שצריך להקצות את המשאבים אז הדיון היום בעצם הוא חלק ראשוני .

חיים אמסלם: תפקידנו בעצם לגרום להקצאת המשאבים, אז כדי לענות, כדי בעצם לצאת עם איזה שהוא דבר אופרטיבי, מעשי אז צריך לבדוק דבר ראשון מה דרוש באמת, הישיבה הבאה צריכה להיות מה דרוש הן בכפר רג'ר וגם הן בגבול הדרומי על מנת לתת מענה חלקי לדבר ובעצם מי הגורמים שאמורים לשאת בעלויות הללו.

חיים אמסלם: יש פה גורמי צבא, משטרה, מג"ב כפלטפורמה העיקרית.

חיים אמסלם: אני חושב שנושא הדיון היום הוא החלק הראשוני, צריך להמשיך את הישיבה הזו ולהזמין את הנציגים של המשרדים הרלבנטיים על מנת לתת פתרון והצעה מעשית כדי להתקדם הלאה.

נסים זאב: הנושא שלנו היה הקשר בין סמים וטרור והמאמצים הם מניעת הברחות בגבול ודווקא הבאנו את הנציג של גבול הדרום כי זה בעיקר הדיון.

נסים זאב: רג'ר הוא רק חלק מהדיון.

נסים זאב: לנו זה ברור שרוב ההברחות הן מגבול הדרום ומגבול הירדן, אין חוקים בדבר אבל שזה היה גם על סדר היום מן הראוי היה שנתייחס גם להצעה.

יצחק אהרונוביץ': אדוני היושב ראש, חייבים לעשות הפרדה, גבול מצרים הוא בעיה, בעיה קשה, בעיה שצריך לטפל בה וזה בטח נקיים על זה דיון או סיור או כל דבר אחר.

יצחק אהרונוביץ': יש לנו את הנקודה, זיהינו את הנקודה וצריך לתת עליה פתרון.

יצחק אהרונוביץ': דרך אגב, יש הבדל משמעותי בין מריחואנה לחשיש ובטח הרשות יש לה הרבה חומר על הדברים האלו.

יצחק אהרונוביץ': הפתרון הוא בשולחן הזה וצריך לתת את הפתרון מחר בבוקר.

רועי גולדשמידט: שתי הערות.

רועי גולדשמידט: היתה תוכנית של הצבא שנקראה "שעון חול" והיא נתקעה בשלב התקציבי.

רועי גולדשמידט: אכן להבנתי המוגבלת זה עניין של האוצר והבנתי קודם ממפקד מג"ב רמון שהרמטכ"ל כרגע השעה את התוכנית הזאת.

רועי גולדשמידט: דבר שני, לא התייחסנו גם לגבול ירדן שדווקא בו מבחינת סמים קשים הוא הגבול הכי פעיל.

נסים זאב: אני הכנסתי את רג'ר ואת גבול הדרום.

יצחק אהרונוביץ': גם אין את נציגי הדרום פה.

יצחק אהרונוביץ': אין את משטרת הדרום ואין את צה"ל לגבי הדרום.

יצחק אהרונוביץ': הסקירה של נציג מג"ב היא בסדר גמור, הוא מכיר את זה הכי טוב, הוא חי את זה.

נסים זאב: אני גם אמרתי, אנחנו רק בתחילת דיון, אפשר וודאי שיקבעו עוד דיונים אבל זה רק אחרי שנעשה סיור ואני ממליץ לחברי הועדה, גם אלה שלא נמצאים כאן, כן לקיים את הסיור הזה ולעשות מאמץ שכולנו נשתתף עד כמה שזה ניתן.

נסים זאב: יש לזה משמעות גם בהיבט הציבורי והם בפנייתנו כועדה שכולנו נמצאים לפנות גם אל ראש הממשלה ואל הגורמים האחרים להשתתף לא רק בהצעות.

נסים זאב: הצעות יש אינסוף, צריך פה ללכת הלכה למעשה לביצוע לבלימת המעברים האלה.

נסים זאב: העלו את הנקודות הרגישות והייתי רוצה שיתייחסו גם תקציבית, ממש לפרט, לתת פה הרצאה שאנחנו נוכל להפנות את זה לממשלה לקראת דיוני התקציב של 2007 .

נסים זאב: אנחנו נעמוד על זה.

נסים זאב: אני חושב שזה מחובתנו ומתפקידנו ואם זה איום אסטרטגי וכך ראש הממשלה מתייחס, אני חושב שאמירות הן טובות, הכרזות הן טובות אבל צריך גם ליישם אותן הלכה למעשה.

יצחק אהרונוביץ': אדוני היושב ראש, אולי מה שהצעת, על אותו משקל לגבי רג'ר אם יש איזה הצעות מעשיות מה ניתן ומה מוצע לעשות לעוד שבוע, לעוד חודש.

נסים זאב: תיכף תהיה הצעת סיכום אבל אם יש מישהו מהנוכחים שעדיים לא דיבר ורוצה אז אני מרשה.

נסים זאב: משפט אחד או שניים כי אנחנו עומדים לסיים את הדיון.

אהוד נוסן: אני מבקש להגיד מהן ההצעות שלנו לפתרון הבעיה ברג'ר ואני לא חושב שמדובר בבעיית משאבים.

אהוד נוסן: אנחנו מבחינים ברג'ר בין פתרון לטווח המיידי האפשרי לבים פתרון לטווח הארוך ובהתאמה בין פתרון חלקי לבין פתרון מלא.

אהוד נוסן: לא נעים להגיד אבל לדעתי, אין פתרון מלא לפירצה הביטחונית ברג'ר על כל ההיבטים שלה בטווח הקרוב כיוון שזה עיגול שלא ניתן לרבע אותו.

אהוד נוסן: לטווח הצר הצענו תוכנית שהיא לא מאד יקרה, היא עולה 24 מיליון שקלים ולדעתי אין לנו בעיה של תקציב, אנחנו נטפל בזה בתוך מערכת הביטחון.

אהוד נוסן: התוכנית הזאת מדברת על גידור של עורף השטח הזה של רג'ר, העתקת הבידוק הביטחוני באופן קבוע מהכניסה לכפר לנקודה מרוחקת יותר.

אהוד נוסן: היא מדברת וכבר עכשיו עשינו את זה, הטלנו שטח צבאי סגור ברג'ר.

אהוד נוסן: אין תקדים לזה מבחינה משפטית, מבחינה אחרת שיש שטח צבאי סגור על כפר, שטח של מדינת ישראל באופן קבוע, הטלנו שטח צבאי וזה כדי לצמצם כניסה של ישראלים לתוך הכפר ובעצם אנחנו נצמצם את הבעיה.

אהוד נוסן: אנחנו מפעילים יותר ויותר אמצעים לבידוק, הבידוק שלנו הופך יותר אפקטיבי.

אהוד נוסן: הגברנו בהרבה את אמצעי האיסוף.

אהוד נוסן: עשינו הרבה מאד פעולות שאנחנו מעריכים שלטווח המייד יתנו מענה.

אהוד נוסן: האם הפעולות האלה יצמצמו באופן מוחלט?

אהוד נוסן: ימנעו הברחת סמים מרג'ר?

אהוד נוסן: התשובה היא לא.

אהוד נוסן: מכיוון שאני יכול לתת כמה תסריטים איך אפשר להעביר גם אחרי נוכחות של 200 שוטרים ו- 300 שוטרות עדיין אפשר יהיה להעביר סמים.

אהוד נוסן: אנחנו מאמינים שהתוכנית הזאת תצמצם באופן משמעותי.

אהוד נוסן: התוכנית הזאת הוצגה לשר הביטחון הקודם והחדש, עלתה לראש הממשלה, היא עוד ממתינה לאישור ראש הממשלה לגבי כמה מרכיבים שלה בעיקר הגדר והכביש החדש וההעתקה הקבוע של הבידוק רחוק מהכפר כדי לאפשר בידוק יסודי יותר.

אהוד נוסן: ואני מניח שהיא תאושר בזמן הקרוב.

נסים זאב: יש בעיה שהבידוק הנוכחי יישאר במקומו ויהיה בידוק נוסף?

נסים זאב: זה גם יכול במידה מסוימת מי שעבר את הגדר הראשונה ייעצר בשניה.

אהוד נוסן: אני לא חושב שאנחנו מתכוונים לבדוק פעמיים.

אהוד נוסן: אנחנו מתכוונים להיות נוכחים בשתי הנקודות.

אהוד נוסן: זאת אומרת, הנוכחות שלנו בכניסה לכפר תישאר.

אהוד נוסן: בנינו שם מוצב ואנחנו מתכוונים להישאר שם לתמיד והבידוק עצמו ייעשה במוצב אחר.

אהוד נוסן: תישאר מערכת הגדרות הראשונה ותהיה מערכת גדרות שניה ואנחנו מאמינים שלטווח המיידי האפשרי זה יצמצם בהרבה את ההיקף של הפירצה אבל אני אומר, זה לא ימנע לגמרי את המעבר.

אהוד נוסן: אני לא פוסל שיהיו עדו אפשרויות הברחה, משאיות, אוטובוסים, יש חברת הובלה שנוסעת כל יום ואני לא בטוח שניתן לפרק כל יום 10 אוטובוסים ולבדוק אותם בצורה מאד יסודית.

נסים זאב: מה שעושה הצבא והמשטרה יכולים להיות בשני מקומות שונים?

אהוד נוסן: אנחנו לא אנשי מקצוע טובים כדי לעסוק בבידוק.

אהוד נוסן: מי שעושה את זה זה מג"ב.

אהוד נוסן: נמצא אצלנו כוח מג"ב, הם מיומנים בזה, יש להם את הסמכויות החוקיות.

אהוד נוסן: החיילים שלי בגולני ובחטיבת הנח"ל שעושים שם קו, אני לא חושב שהם הסמכות הנכונה לבדוק אזרח או לבקש ממנו לפתוח את התיק.

אהוד נוסן: יש בשביל זה כוח מג"ב קבוע, שייך למג"ב צפון וכל התהליך הזה של שיתוף הפעולה בעיני הוא טוב ועמוק, מאד הדוק, אין לנו פער בשיתוף הפעולה.

אהוד נוסן: לטווח הרחוק הפתרון של רג'ר כנראה לא חונה במגרש של מערכת הביטחון המשטרתית או הצבאית.

אהוד נוסן: בעיני הפתרון מונח לפתחו של הדרג המדיני.

אהוד נוסן: יש פה עיגול שאי אפשר לרבע אותו.

אהוד נוסן: רג'ר זו בעיה שצריך לפתור אותה.

אהוד נוסן: אפשר להציע פתרונות מדיניים אבל רק אם הפירצה הזאת תיסגר באופן מוחלט, אין יוצא ואין בה, לא משנה אם הפתרון יושב אצלנו או בצד השני.

אהוד נוסן: להערכתי כמות הסמים שתעבור בגבול תהיה הרבה יותר קטנה.

אהוד נוסן: אנחנו מצלמים את הגבול, אנחנו מזהים תנועות אליו, אנחנו שולטים בגישה אל הגדר, כמעט משני הצדדים אבל בטח מהצד שלנו.

אהוד נוסן: אז זה הפתרון היחיד לטווח הרחוק, פתרון מדיני.

יצחק אהרונוביץ': במשפט אחד, אני דוחה את הפתרון.

יצחק אהרונוביץ': הפתרון הוא לא רציני, מחר בבוקר צריך להביא משקף רכבים נייד לשם, משקף של סמים שנמצא שם, משקף כל רכב שעובר הוא מיד קולט את הסם, לשים שם מג"ב שנמצאים שם הם לא מבינים איך לעשות, מה לעשות כי אני מכיר את האנשים.

יצחק אהרונוביץ': הם חבר'ה שצריך לאמן אותם, להכין אותם, זה לא לשים רק את זה שיש לו את הסמכות אלא לתת לו את ההכשרה מכו למכס, כמו ליחידת הסמים.

יצחק אהרונוביץ': ולשים שם חבורה רצינית עם אמצעים כמו שצריך, לא מחר או בעוד חודש.

נסים זאב: אנחנו נצא בקריאה כללית, אנחנו לא ניכנס לפרט אם זה רכב, משקף כזה או אחר או להוסיף כלבים בגבול.

נסים זאב: אנחנו נצא מתוך קריאה לממשלת ישראל בשני נושאים.

נסים זאב: אלף, בנושא הגבול כפי שסיכמנו שהיתה הסכמה פה בנקודות התורפה, בנקודות החלשות.

נסים זאב: גם אם זה בתקציב גדול שאני מניח שאם דיברת על 200 או 300 מיליון אז פה מדובר בכמה עשרות מיליונים אבל זה יכול לבלום במידה ניכרת את העברת האמל"ח והסמים.

נסים זאב: לגבי גבול הצפון אני חושב שכפי שאמרת אדוני, 24 מיליון שקלים למטה אפשר כמעט לעשות סגירה הרמטית.

נסים זאב: אם אנחנו נבוא ונאמר, זה לא אצלנו, אנחנו לא יכולים.

נסים זאב: אנחנו יכולים לעשות אבל אנחנו צריכים להיאבק כדי שאם אנחנו מדברים על נגע הסמים ורוצים לטפל בנגע אז צריכים להעלות את זה בכותרת השכם וערב, לדבר על הנושא הזה בכנס, עד שזה יחדור למוחו של ראש הממשלה ואני מאמין שהוא רוצה ויעשה בשותפות יחד עם האוצר ועם הגורמים הרלבנטיים במערכת.

לימור לבנת: הם אומרים שאין להם בעיה של מימון בטווח המיידי.

יצחק אהרונוביץ': אדוני היושב ראש, בקשה לי אליך, אתה תגיד את המילה האחרונה, שישבו צה"ל עם המשטרה ועם האוצר ויביאו לנו בשבוע הבא הצעה לפתרון.

יצחק אהרונוביץ': אנחנו צריכים להגיד להם, רבותיי, יש כסף, אין כסף, תנו לנו פתרון , בשבוע הבא אנחנו מתכנסים ואתם תגידו לנו איך סוגרים את הגבול הרמטית.

יצחק אהרונוביץ': 90,80 אחוז איך סוגרים.

נסים זאב: זה יהיה בשבוע אחרי.

נסים זאב: בשבוע הבא יש לנו דיון אחר שונה לגמרי ולכן כל דיון נוסף הוא יהיה אחרי הפגרה.

נסים זאב: שבוע אחד זה לא מספיק.

נסים זאב: נמשיך אחרי הפגרה אבל מה שחשוב הוא ואני רוצה שהמסר יהיה ברור, איציק, יחד אתך ניאבק מול האוצר כדי למצוא את המשאבים עדו בתקציב 2007 כדי לטפל בנקודות החלשות שלא מצליחים משאבים רבים אבל יכולים בהחלט לתת מענה חלקי.

נסים זאב: אני מודה לכולכם.

נסים זאב: תודה רבה.